Diari Oficial de la Generalitat Valenciana


Sumari del DOGV 8782, del 04-04-2020 (2020/2814)

RESOLUCIÓ de 3 d'abril de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport públic ferroviari i tramviari prestats per Ferrocarrils de la Generalitat Valenciana, en aplicació del que disposa el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8782

Data del DOGV
:   04-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2814


Data del document
:   03-04-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * planificació de transports
    * cura d'infermeria
    * política sanitària
    * estat d'emergència
    * salut pública
    * cura de la salut
    * política de transports
    * malaltia infecciosa
    * legislació
    * epidèmia

RESOLUCIÓ de 3 d'abril de 2020, del conseller de Política Territorial, Obres Públiques i Mobilitat, per la qual s'adopten mesures sobre els serveis de transport públic ferroviari i tramviari prestats per Ferrocarrils de la Generalitat Valenciana, en aplicació del que disposa el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19. [2020/2814]  
  
El Reial decret 463/2020, de 14 de març, declara l'estat d'alarma per a la gestió de la situació de crisi sanitària ocasionada per la Covid-19, i estableix en l'article 14, apartat 2.c, relatiu a les mesures en matèria de transport que:   
«c) Els serveis de transport públic de viatgers per carretera, ferroviari i marítim de competència autonòmica o local que estan sotmesos a contracte públic o OSP, o siguen de titularitat pública, mantindran la seua oferta de transport. El ministre de Transports, Mobilitat i Agenda Urbana i les autoritats autonòmiques i locals amb competències en matèria de transports podran establir un percentatge de reducció de serveis en el cas que la situació sanitària així ho aconselle, així com altres condicions específiques de prestació d'aquests. En adoptar aquestes mesures, es tindrà en compte la necessitat de garantir que els ciutadans puguen accedir als seus llocs de treball i els serveis bàsics en cas necessari.»  
Així mateix, la lletra e d'aquell mateix apartat disposa que «els operadors de servei de transport de viatgers queden obligats a realitzar una neteja diària dels vehicles de transport, d'acord amb les recomanacions que establisca el Ministeri de Sanitat».   
De conformitat amb el que disposa l'article 1 de l'Ordre TMA/230/220, de 15 de març, per la qual es concreta la possibilitat de les autoritats autonòmiques de fixar els percentatges de reducció dels serveis de transport públic de la seua titularitat.  
Amb posterioritat, el Reial decret llei 10/2020, de data 29 de març, pel qual es regula un permís retribuït recuperable per a les persones treballadores per compte d'altri que no presten serveis essencials, amb la finalitat de reduir la mobilitat de la població en el context de la lluita contra la Covid-19, estableix com a prioritat d'aquesta norma limitar al màxim la mobilitat.  
Ferrocarrils de la Generalitat Valenciana (d'ara en avant, FGV) presta el servei públic de transport de viatgers a les províncies d'Alacant i València a través de les explotacions de TRAM d'Alacant i Metrovalencia, ja que afecta qualsevol modificació dels seus serveis a la lliure circulació dels usuaris, i particularment, als que no disposen de mitjans propis de locomoció i requereixen desplaçar-se; per aquest motiu el caràcter essencial de la prestació d'aquests serveis per a la Comunitat.  
  
Atés l'impacte que les mesures establides en els esmentats Reial decret 463/2020, de 14 de març, i el Reial decret 10/2020, de 29 de març, tenen sobre tota la societat i, per tant, sobre les seues necessitats de mobilitat, s'ha constatat que segueix un acusat descens en la demanda dels serveis prestats per FGV, la qual es xifra durant les dues setmanes posteriors a la publicació del Reial decret 463/2020, en un 96,66% i 97,11% en el TRAM d'Alacant i en un 96,81% i 97,25% en Metrovalencia.  
Analitzada l'evolució de la demanda diària i la seua distribució per hores, s'observa que el nombre de viatgers disminueix molt considerablement a partir de les 15.30 a les 16.00 hores, per la qual cosa, amb la finalitat d'adequar l'oferta al nombre de viatgers, complint abans de res els objectius marcats anteriorment, s'ha estudiat per a cada xarxa d'FGV una alternativa nova de reducció de servei, que consisteix bàsicament a mantindre el servei que es presta actualment fins a aquestes franges horàries i reduir-lo al 50% a partir d'aquestes.  
Així mateix, és necessari preservar i garantir al mateix temps la plantilla mínima capaç d'afrontar amb garanties les necessitats de mobilitat i de serveis durant el període de vigència del Reial decret 463/2020, de 14 de març.  
Per això, entenem que l'oferta de servei d'FGV hauria de poder ser adaptada a les necessitats de mobilitat actuals, així com als diferents escenaris que es puguen produir en funció de l'evolució de la situació sanitària, a fi d'establir les mesures necessàries que permeteren, a més de l'adaptació del servei a les necessitats de mobilitat de la població, la certificació d'una plantilla mínima per a cobrir el servei fins a la finalització de l'estat d'alarma, assegurar la prestació del servei com a operador crític de servei, i poder donar resposta adequada, i en la mesura que siga possible, a les necessitats de conciliació familiar i de col·lectius vulnerables del personal d'FGV que generen les diferents mesures adoptades per les administracions en els últims dies en relació a la pandèmia de la Covid-19.  
  
Així mateix, FGV ha d'assegurar la prestació del servei, com a operador crític de servei essencial, considerat així pel Centre Nacional de Protecció d'Infraestructures i Ciberseguretat, de conformitat amb el que disposa l'article 18 del Reial decret 463/2020, de 14 de març.  
  
En virtut de l'anteriorment exposat, i en exercici de les facultats que em confereixen l'article 14.2.c del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19; l'article 134 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; i l'article 4 del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori (actual Conselleria de Política Territorial, Obres Públiques i Mobilitat), resolc:  
  
  
Primer  
En la Xarxa de Metrovalencia, s'autoritza FGV a la reformulació de la seua oferta de serveis, el qual pot arribar als següents percentatges màxims de reducció respecte al servei ordinari.  
- En les línies ferroviàries, s'autoritza una reducció màxima fins al 41% del servei ordinari prestat un dia laboral.  
- En les línies tramviàries, s'autoritza FGV a una reducció màxima fins al 50% del servei ordinari prestat un dia laboral.  
Aquesta reducció inclou la suspensió de l'explotació comercial de la línia 8, en estar cobert el seu recorregut per la línia 6, excepte l'estació de la Marina Reial Joan Carles I, la qual dista només 300 metres de l'anterior estació i actualment té una mitjana d'1,7 viatgers diaris.  
  
  
Segon  
En la xarxa de Tram d'Alacant s'autoritza una reducció màxima fins al 40% del servei ordinari prestat un dia laboral.  
Aquesta reducció inclou la suspensió de l'explotació comercial de la línia 3 Luceros - El Campello, en estar cobert el seu recorregut per les línies 1 i 4, i es manté l'L2, que dona servei a l'Hospital General d'Alacant, amb una freqüència de 15 minuts fins a les 15.00 hores; el servei a l'Hospital de la Vila es manté amb la mateixa freqüència que actualment durant tot el dia.  
  
Tercer  
La present resolució entrarà en vigor el dia de ser publicada i mantindrà la vigència mentre estiga vigent la declaració d'estat d'alerta establida en el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
  
Contra la present resolució, que esgota la via administrativa, pot interposar-se, amb caràcter potestatiu, un recurs de reposició davant del mateix òrgan que va dictar la resolució, en el termini d'un mes comptat a partir de l'endemà de ser notificada, en virtut del que disposen els articles 123 i 124 de la Llei 39/2015, d'1 d'octubre, de procediment administratiu comú de les administracions públiques.  
No obstant el que disposa el paràgraf anterior, la present resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, mitjançant la interposició del corresponent recurs contenciós administratiu en el termini de dos mesos, comptat des de l'endemà de ser notificada, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 3 d'abril de 2020.- El conseller de Política Territorial, Obres Públiques i Mobilitat: Arcadi España García.